Quia negligentia noverca memoriæ benefacta delere solet aut pervertere, scripturæ custodiendum mandavimus qualiter Girardus abbas Flaviniacensis et monachi Flaviniacenses post multas et longas petitiones impetraverunt a conventu canonicorum sancti Nazarii Eduensis, quatinus permitterent eis cimiterium facere intra fines parrochiæ Balbiniacensis..... solute et quiete et integre jus suum totum possideret: quod si forte incontinentes manus ad aliquid juris prefatæ ecclesiæ extenderent infra quadraginta dies ex quo positi essent ad rationem, rem ablatam sine lege restituerent, sed si infra quadraginta dies non fieret restitutio, ultra quadraginta dies capitale rediret cum lege. Est etiam adjectum huic pacto, quod si episcopus vel archidiaconus sive archipresbyter vellent facere justitiam suam de christianitate, monachi seu presbyteri vel quilibet illic servientes sic essent obedientes ad tenendam justitiam sicut ceteri presbyteri ejusdem archidiaconatus. Pepigit prefatus abbas cum presentibus fratribus predictam conventionem fideliter tenere et tenorem confirmare ponendo hanc cartam super altare beati Nazarii et successores abbates sic tenere et sic confirmationem repetere, videlicet ponendo conventionalem cartam super altare supra memoratum. Hujus conventionis sunt testes Petrus prior; Achadeus, Walterius, Bernardus capellanus; Theodoricus miles, Lambertus, Venditarius, Hugo de Mansionibus; Sevinus decanus; Sevinus archidiaconus; Humbaldus archidiaconus; Ansericus prepositus; Stephanus cantor; regnante Philippo rege Francorum, Norigaldo episcopo Eduensium, anno ab incarnatione Domini millesimo centesimo septimo.